Man oorleef val by Howick-watervalDie man het vermoedelik selfmoord probeer pleeg deur van dié uitkykpunt te spring. (Foto: Midlands EMS) ’n KwaZulu-Natalse man het Dinsdag matige beserings opgedoen toe hy ŉ val van die uitkykpunt by die Howick-waterval oorleef het. Luidens ’n verklaring deur die Midlands EMS-nooddienste het die 35-jarige man vermoedelik selfmoord probeer pleeg deur van dié uitkykpunt te spring. ŉ Veiligheidswag op die toneel het dadelik hulp ontbied terwyl sommige omstanders hulle te voet na die man gehaas het. “By Midlands EMS, die polisie se soek-en-reddingspan en ander plaaslike veiligheidsmaatskappye se aankoms op die toneel was die pasiënt reeds opgespoor en het hy met behulp van omstanders geloop. “Sy val is vermoedelik deur verskeie digte bome, bosse en rotslyste vertraag en eindelik gekeer.” Volgens Midlands EMS is die man op die toneel behandel. Hy is daarna na ŉ plaaslike fasiliteit vir verdere behandeling geneem.